[{"text_idx": "#000000", "text": "\u041f\u0440\u043e\u0434\u0432\u0438\u0436\u0435\u043d\u0438\u0435 \u044d\u0441\u0442\u043e\u043d\u0441\u043a\u043e\u0438\u0306 \u043a\u0443\u043b\u044c\u0442\u0443\u0440\u044b, \u0434\u0443\u0445\u043e\u0432\u043d\u043e\u0441\u0442\u0438 \u0438 \u043d\u0430\u0446\u0438\u043e\u043d\u0430\u043b\u044c\u043d\u043e\u0433\u043e \u0432\u043e\u0441\u043f\u0438\u0442\u0430\u043d\u0438\u044f"}, {"text_idx": "#000002", "text": "21. augusti varahommikul vurasid hotelli Pa\u0308rnu ette Venderloo Veod bussid, et mahutada ca 120 reisijat ja alustada reisi Peterburi poole, et sealt edasi so\u0303ita rongiga Arhangelskisse. Tavareisist erines reis seeto\u0303ttu, et \u201eliikumapanevaks jo\u0303uks\u201c oli Pa\u0308rnumaa Lo\u0303o\u0303tspillihaigete Seltsi ja Rahvuskultuuriselts Kirmase soov u\u0308hendada kaks u\u0308heks \u2013 na\u0308ha maailma ning ise esineda ning oma rahvakultuuri tutvustada."}, {"text_idx": "#000004", "text": "Juba rongis ei lasknud lo\u0303o\u0303tsanaised/mehed na\u0308ppudel puhata ja kui olid suuremad peatused, siis mindi perroonile, lo\u0303o\u0303tspillimuusika saatel lo\u0303id tantsijad tantsu lahti, kaasati pealtvaatajaid. Vaatajaid kogunes rongist ja ka la\u0308hedalolevaist majadest. Tagasiteel ko\u0303ik kordus."}, {"text_idx": "#000006", "text": "Vabao\u0303humuuseumisse vo\u0303tsime lo\u0303o\u0303tsad kaasa, tantsijatel olid kaasas va\u0308ledad jalad ning tegime sealgi kontserdi. Ja o\u0303htuti, kui la\u0308ksime kuskile o\u0303htustama, ku\u0308sisime luba ja venitasime lo\u0303o\u0303tsad laiaks. Seda tegime ka hotellis."}, {"text_idx": "#000007", "text": "Arhangelski su\u0308nagoog ja\u0308ttis va\u0308ga soliidse mulje, sealne saal olevat linna parim kontserdipaik, on olemas ka po\u0308o\u0308rdlava. Kahetunnise kontserdi po\u0303hiraskuse kandsid Kirmase tantsijad, lo\u0303o\u0303tsadega tegime tantsusaateid, esines ka meie karmos\u030ckanelik. Lo\u0303o\u0303tspillidega ma\u0308ngisime ja laulsime vene keeles \u201eMilenki to\u0303 moi\u201c. Ja kuna Pa\u0308rnu on laialdast tuntust kogunud suupillipealinnana, siis oli meil va\u0308lja panna suupillitriogi. Karmoshkaga esines veel eraldi lo\u0303o\u0303tspillihaigete vanim liige, 83 aastane August. Tema eluro\u0303o\u0303m ta tegutsemisind va\u0308a\u0308rib tunnustust."}, {"text_idx": "#000008", "text": "Mo\u0303te Venemaale minna ku\u0308pses pool aastat, mil lisaks lo\u0303o\u0303tsaso\u0303pradele saatis kutse esinema tulla ka meile Arhangelski kultuuriselts \u201cViru\u201d, mille esindaja Ju\u0308ri Rebane meid kogu reisi va\u0308ltel oma kohalolekuga ro\u0303o\u0303mustas."}, {"text_idx": "#000009", "text": "Venemaa avaruste avastamine oli paljudele esimene kogemus, mis algas sujuva piiriu\u0308letusega, uudishimuliku la\u0308biso\u0303iduga Sankt-Peterburi suunal, o\u0308o\u0308pa\u0308evase elava muusika, kaasavo\u0303etud koduste toitude degusteerimise ja po\u0303nevate vestlustega rongiso\u0303iduga Po\u0303hja-Dvina jo\u0303ea\u0308a\u0308rsesse linna."}, {"text_idx": "#000010", "text": "Arhangelsk on tekkinud 435 aastat tagasi Ivan Grozno\u0303i ka\u0308sul, olnud pikki aastaid uks merele ja oluliseks asukohaks laevaehitusele. Ta\u0308nases Arhangelskis on unustusse vajunud kaunis puitarhitektuur ja linnapilti ta\u0308idavad vildakad lagunevad puumajad koos uuenduslike ko\u0303rghoonetega, kuldsete kuplitega kirikud ko\u0303rvuti tehastega, moodsad kaubanduskeskused ja sealjuures tegutsevad keldripoed. Eestlase pilgule harjumatuid kontraste leiab igal sammul. Olenemata silma ja\u0308a\u0308vast erilisusest, olid kohalikud inimesed va\u0308ga so\u0303bralikud ja lahked, toit maitsev ja teenindus meeldiv."}, {"text_idx": "#000011", "text": "Olles linnamelu ja olustikuga kohanenud, oli Kirmasel ja vahval lo\u0303o\u0303tsaseltskonnal vo\u0303imalus ka kohalikele elanikele esineda. Esimene hoogne tantsuetendus anti 1973. aastal avatud Vabao\u0303humuuseumis Malo\u0303je Korelo\u0303. Esinemispaiga tegi eriliseks Arhangelski linna ajalugu ja arhitektuuri koondav ho\u0303ng, kaunid puitehitised ja meeleolukas vaatajaskond. Lisaks kohalikele muuseumiku\u0308lastajatele nautisid meie esinemist veidi u\u0308le saja Eesti turisti. Teine esinemine toimus Arhangelski su\u0308nagoogis \u201cZvezda Severa\u201d, mis on 2018. aasta oktoobris avatud juudi kogukonna kultuurikeskus."}, {"text_idx": "#000012", "text": "U\u0308hisel o\u0303htuso\u0308o\u0308gil kohtusime mitme kohaliku eesti kultuuriseltsi liikmega, kes eestlaste teadmised ja ta\u0308helepanuvo\u0303ime Arhangelskit puudutavas viktoriinis proovile panid. Selgus, et pa\u0308ris palju olime jo\u0303udnud nende mo\u0303ne pa\u0308evaga teada saada ja meelde ja\u0308tta."}, {"text_idx": "#000014", "text": "Venemaa on erinevate vo\u0303imaluste maa ja nii tekkis viimasel Venemaal viibimise pa\u0308eval soovijatel vo\u0303imalus ku\u0308lastada vaid 81-aasta vanust, kesk soid ja rabasid rajatud linna Severodvinsk. Pikki aastaid oli Valge mere rannikul asuv linn suletud, vo\u0303o\u0303rastel puudus vo\u0303imalus sinna pa\u0308a\u0308seda, sest see on paik, kus ehitatakse aatomiallveelaevu. Giidi tutvustus linna ajaloo kohta oli va\u0308ga meeliko\u0308itev ja po\u0303nev."}, {"text_idx": "#000015", "text": "Neli pa\u0308eva Po\u0303hja-Venemaal mo\u0308o\u0308dusid sisukalt, teekond suvisesse Eestisse on ta\u0308naseks selja taga, kuid pagas ta\u0308is rohkeid meenutusi, kohalikku ka\u0308sito\u0308o\u0308d ja maiustusi. Rahvuskultuuriselts Kirmas ta\u0308nab reisikorraldajat Venderloo Veod OU\u0308 korralduse, Pa\u0308rnumaa Lo\u0303o\u0303tspillihaigete Seltsi va\u0308simatuid muusikuid muusikapalade ja teisi reisiselle meeleoluka kogemuse eest. Oleme su\u0308damest ta\u0308nulikud Arhangelski eestlastele meie vo\u0303o\u0303rustamise ja kutse eest!"}, {"text_idx": "#000016", "text": "Kirmas enne esinemist su\u0308nagoogi ees"}, {"text_idx": "#000018", "text": "Harrastuskirjutaja Liina Ernesaks ku\u0308las Eesti Toas"}, {"text_idx": "#000020", "text": "Eesti keele masinto\u0303lke ja toimetamise/o\u0303igekirja programmid 2020"}]